## Educació envia instruccions perquè les famílies de centres desplaçats per la riuada puguen participar en la consulta de la llengua base amb totes les garanties

*** Les famílies de huit centres desplaçats per les inundacions tindran assignats com a punt d’informació altres centres dels seus mateixos municipis
* En cas de no tindre accés i disponibilitat dels mitjans electrònics necessaris per a participar en la consulta, els pares, les mares i tutors podran utilitzar els mitjans que pose a disposició seua qualsevol centre públic o privat concertat, pròxim al seu domicili**

La Conselleria d’Educació, Cultura, Universitats i Ocupació ha enviat instruccions específiques perquè les famílies de centres desplaçats a conseqüència de la riuada del passat 29 d’octubre puguen participar en la consulta per a triar la llengua base —castellà o valencià— amb totes les garanties.

Així, segons arreplega el DOGV d’este divendres, el CEIP Platero y Yo (Aldaia), l’escola infantil El Rabisancho (Alfafar), el CEIP Blasco Ibáñez (Beniparrell), l’IES Berenguer Dalmau (Catarroja), el CEP Lluís Vives i l’escola infantil Ausiàs March (Massanassa) i els CEIP l’Horta i Rosa Serrano (Paiporta), que estan desplaçats, tindran assignats com a punts d’informació altres centres dels seus mateixos municipis.

El director general d’Ordenació Educativa i Política Lingüística, Ignacio Martínez, ha mantingut, este divendres, una reunió amb equips directius dels centres i inspectors per a traslladar esta informació, que, a més, ja s’havia comunicat telefònicament en els dies previs als centres.

Amb la finalitat de garantir la participació de totes les famílies i d’establir un procés senzill de participació, en l’interior dels centres i llocs s’habilitaran taulers d’anuncis, en els quals es publicaran els censos provisionals i definitius de participants en la consulta segons els termes que s’establixen en els articles 6 i 7 de l’Orde 2/2025, de 7 de febrer, de la Conselleria d’Educació, Cultura, Universitats i Ocupació, per la qual es regula i convoca el procediment.

Així mateix, en estos taulers d’anuncis es publicaran els llistats d’alumnat, els representants legals del qual hagen optat per una llengua base o l’altra, a què es referix l’article 13 de l’Orde 2/2025, de 7 de febrer, de la Conselleria d’Educació, Cultura, Universitats i Ocupació.

**Disponibilitat de mitjans electrònics**

Els representants legals de l’alumnat escolaritzat en els centres desplaçats citats anteriorment que no tinguen accés i disponibilitat dels mitjans electrònics necessaris per a participar en la consulta podran fer ús dels mitjans que pose a la seua disposició qualsevol centre públic o privat concertat, pròxim al seu domicili.

Estos centres posaran a la disposició de les persones interessades un espai proveït d’algun ordinador amb connexió a Internet per a poder participar en la consulta. Els espais tindran l’accessibilitat adequada i estaran proveïts de les mesures necessàries per a garantir la llibertat i la confidencialitat a l’hora d’omplir la consulta.

Finalment, la resolució arreplega que l’Administració educativa i les direccions dels centres públics i concertats informaran els representants legals i les famílies sobre els llocs que actuaran com a punts d’informació, així com de l’horari d’atenció en què es posarà a la disposició d’estos els mitjans electrònics que garantisquen la participació en esta consulta.

Fecha: 14/02/2025